Jalan Kembali: Bohsia 2

Sinopsis

Filem Jalan Kembali Bohsia 2 menceritakan tentang gadis bernama Amy, seorang ex-bohsia yang sudah bertaubat dan tidak mahu mengulangi sejarah hitamnya dengan menjejakkan kaki ke sebuah pusat pemulihan manakala Tasya, bekas seteru lamanya pula makin hanyut bergelumang dengan gejala haram dan tingkah lakunya dikawal ketat oleh teman lelakinya Keting.Seperti Amy, Muz juga telah bertaubat dan tidak mahu lagi bergelumang dengan kehidupan yang pernah sia-sia itu namun Muz dan Ijan sentiasa mencuba untuk meraih kemenangan dalam setiap perlumbaan motor yang diadakan.Akan tetapi, keputusan Amy untuk meninggalkan pusat pemulihan adalah peluang keemasan untuk Keting memesongkan Amy ke jalan hitam. Walau bagaimanapun, dengan pertolongan daripada Muz dan Ejan, Amy dan Tasha mencari jalan untuk memusnahkan segala hasrat Keting yang ingin merosakkan lebih ramai lagi gadis – gadis yang lemah pegangan agama.

Penerbitan

Jalan Kembali: Bohsia 2 merupakan filem ketujuh arahan Syamsul Yusof dan merupakan kesinambungan daripada filem Bohsia: Jangan Pilih Jalan Hitam yang ditayangkan pada 23 April 2009. Filem ini mengambil masa dua tahun untuk disiapkan dan kos pembikinannya dianggarkan berjumlah RM1.5 juta, penggambaran dijalankan di Kuala Lumpur dan Lembah Klang.
Filem ini masih mengekalkan sebahagian besar pelakon asalnya kecuali Shaheizy Sam, Aaron Aziz dan Diana Danielle.

Tayangan

Jalan Kembali: Bohsia 2 ditayangkan pada 7 Jun 2012 di pawagam seluruh Malaysia, Singapura dan Brunei. Menurut laporan tidak rasmi mereka yang bekerja di belakang tabir filem ini, untuk tempoh 48 jam yang lalu, filem ini telah berjaya mengutip lebih RM1 juta jualan tiket.

Ulasan kritis

Menurut Nurrezatul Aqmar Mustaza dari Sinar Harian, Jalan Kembali: Bohsia 2 tidak hanya memaparkan kecelaruan masalah remaja kini, namun turut menyelitkan elemen Islamik untuk suntik kesedaran kepada golongan remaja untuk berfikir.
Wahiduzzaman menulis untuk mStar Online menyifatkan momentum filem ini terus rancak dan transisi babak semakin meyakinkan, lengkap pasang surutnya yang sekali gus menjadikan filem ini baik pada persembahan dan pengisiannya. Beliau turut berkenan pada sinematografi filem ini, terutamanya permainan syot yang diketengahkan amat menarik dan memberikan impak lebih besar bagi babak-babak pertarungan dan kejar-mengejar.
Budiey dari Sensasi Selebriti mengulas mengenai poster filem ini berkata: "Poster filem Bohsia 2 ini nampak segar, menarik dan unik kerana susunan imej, warna dan efek yang digunakan dapat menghasilkan sebuah visual yang mencuri perhatian dan mengundang penelitian yang lama. Gabungan warna yang cukup menyerlah juga dapat melambangkan unsur keganasan dan kemarahan watak – watak yang terdapat dalam filem ini."

Adaptasi

Pada 2014, sebuah drama bersiri 13 episod telah diterbitkan berdasarkan daripada filem ini. Jalan Kembali versi drama mula bersiaran pada 11 Ogos 2014 di slot Seleta Prima TV2 dan diterbitkan oleh Skop Productions, ia dibintangi oleh Sheera Iskandar, Qazem Nor, Lufya Omar, Aznah Hamid, Azuan Mazwan dan Dato’ Aziz Singah dan turut dibintangi oleh penyanyi nasyid terkenal, Hafiz Hamidun yang memegang watak Dani.

Muzik

James Baum yang sebelum ini menyumbangkan lagunya untuk beberapa filem arahan Syamsul Yusof, menyanyikan lagu tema filem ini yang juga menggunakan tajuk sama, "Jalan Kembali".